Ehdotus NEUVOSTON PÄÄTÖKSEKSI PMMA:n määrittelemisestä valvontatoimenpiteiden ja rikosoikeudellisten seuraamusten piiriin saatettavaksi uudeksi synteettiseksi huumausaineeksi

(komission esittämä)

PERUSTELUT

I JOHDANTO

Euroopan komissio on tutustunut tarkoin kertomukseen PMMA:n (para-metoksimetyyliamfetamiini tai N-metyyli-1-(4-metoksifenyyli)-2-aminopropaani) riskien arvioinnista. Kertomus on laadittu 29 päivänä lokakuuta 2001 pidetyssä kokouksessa, jonka oli kutsunut kokoon Euroopan huumausaineiden ja niiden väärinkäytön seurantakeskuksen (EMCDDA) tiedekomitea. Riskien arviointi toteutettiin uusista synteettisistä huumausaineista 16 päivänä kesäkuuta 1997 hyväksytyn yhteisen toiminnan (97/396/YOS, EYVL L 167, 25.6.1997, s. 1) säännösten mukaisesti niin kuin neuvoston horisontaalisessa huumausainetyöryhmässä sovittiin 28 päivänä toukokuuta 2001. Aikaisemmin on toteutettu neljä riskien arviointia, joiden tuloksena yksi synteettinen huumausaine (4-MTA) saatettiin valvontatoimenpiteiden ja rikosoikeudellisten seuraamusten piiriin 13 päivänä syyskuuta 1999 (1999/615/YOS).

Nykyisin PMMA:ta valvotaan huumausaineita koskevan kansallisen lainsäädännön nojalla neljässä jäsenvaltiossa (Irlannissa, Ruotsissa, Saksassa ja Yhdistyneessä kuningaskunnassa).

Oheinen ehdotus perustuu yksinomaan riskinarviointikertomuksessa ja sen liitteissä esitettyyn tietoon.

II YHTEISEN TOIMINNAN SOVELTAMISALA

Yhteinen toiminta koskee uusia synteettisiä huumausaineita, joita ei toistaiseksi ole merkitty psykotrooppisista aineista vuonna 1971 tehdyn Yhdistyneiden Kansakuntien yleissopimuksen luetteloihin ja jotka aiheuttavat yleissopimuksen ensimmäisessä ja toisessa luettelossa mainittuihin aineisiin verrattavan kansanterveyteen kohdistuvan vakavan vaaran ja joiden hoidollinen merkitys on vähäinen. PMMA:ta valmistettiin synteettisesti ensimmäisen kerran vuonna 1938, mutta sitä on viime aikoina myyty 'ekstaasin' nimellä (MDMA) ja käytetty huumeena. Sitä ei toistaiseksi ole merkitty psykotrooppisista aineista vuonna 1971 tehdyn Yhdistyneiden Kansakuntien yleissopimuksen luetteloihin. Kun otetaan huomioon jäljempänä mainitut terveysriskit, joita PMMA:n käyttäjille aiheutuu, siitä voi muodostua uhka kansanterveydelle. PMMA on hyvin PMA:n kaltainen amfetamiinijohdannainen. PMA sisällytettiin vuonna 1971 tehdyn YK:n yleissopimuksen ensimmäiseen luetteloon vuonna 1986. PMMA:sta ei ole hyötyä sairauksien hoidossa, minkä vuoksi näyttää siltä, että PMMA kuuluu yhteisen toiminnan soveltamisalaan.

III PMMA:N RISKIT

EU:ssa PMMA:ta on aina käytetty yhdessä PMA:n ja joskus muiden huumausaineiden kanssa tableteissa, joita nautitaan 'ekstaasina'. PMMA:lle tai PMA:lle ei ole muotoutunut selkeästi omia markkinoita.

PMMA on ollut osallisena PMA:n kanssa kolmessa Euroopan unionin alueella (Tanskassa) sattuneessa kuolemantapauksessa. Eläinkokeet osoittavat, että aktiivista käyttäytymistä lisäävän ja kuolemaan johtavan PMMA-annoksen ero on hyvin pieni, minkä vuoksi akuutin toksisuuden riski on suuri. PMMA ja PMA ovat samalla tavalla toksisia hiiressä. Veren PMMA-pitoisuus ihmisten kuolemantapauksissa oli samalla pitoisuusalueella kuin veren PMA- tai MDMA-pitoisuus kuolemantapauksissa. PMMA:n heikko MDMA:n kaltainen vaikutus voi johtaa ajattelemaan, että tabletin vaikutus on heikko tai että tabletissa on vikaa, mikä puolestaan saattaa johtaa useampien tablettien nauttimiseen ja yliannostukseen.

PMMA:ta on myyty ja levitetty neljässä jäsenvaltiossa (Itävallassa, Ruotsissa, Saksassa ja Tanskassa). Kolmessa jäsenvaltiossa (Itävallassa, Ruotsissa ja Tanskassa) on tietoa järjestäytyneen rikollisuuden osuudesta PMMA:n/PMA:n myynnissä. Yhteensä 18 870 PMMA:ta sisältävää tablettia on takavarikoitu 29 tapauksessa. Kaikki tabletit sisälsivät myös PMA:ta ja jotkut lisäksi muita synteettisiä huumausaineita (MDMA:ta, efedriiniä, MDA:ta jne.). Tätä takavarikkoa voidaan verrata yli 17 miljoonan ekstaasitabletin takavarikkoon. PMMA:ta ei tuoteta suurina määrinä Euroopan unionissa. Useimpien takavarikoitujen tablettien uskotaan tulevan Puolasta, jossa aineita on takavarikoitu kahdesta PMMA:ta ja PMA:ta tuottavasta laboratoriosta. Puolan viranomaisten mukaan PMA:ta ja/tai PMMA:ta tuotetaan edelleen Puolassa ja Ukrainassa.

IV EHDOTUS NEUVOSTON PÄÄTÖKSEKSI

Edellä esitettyjen seikkojen perusteella komissio katsoo, että on aiheellista esittää neuvostolle aloite, jossa ehdotetaan, että PMMA:han kohdistetaan valvontatoimenpiteitä uusista synteettisistä huumausaineista 16 päivänä kesäkuuta 1997 hyväksytyn yhteisen toiminnan (97/396/YOS) 5 artiklan 1 kohdan mukaisesti. Päätösehdotuksen mukaan jäsenvaltioiden on toteutettava kansallisen lainsäädäntönsä mukaiset tarvittavat toimenpiteet PMMA:n saattamiseksi niiden valvontatoimenpiteiden ja rikosoikeudellisten seuraamusten piiriin, joista säädetään vuonna 1971 tehdyssä Yhdistyneiden Kansakuntien yleissopimuksessa määrättyjen, yleissopimuksen ensimmäisessä ja toisessa luettelossa mainittuja aineita koskevien velvoitteiden mukaisessa jäsenvaltioiden kansallisessa lainsäädännössä.

Ehdotus NEUVOSTON PÄÄTÖKSEKSI PMMA:n määrittelemisestä valvontatoimenpiteiden ja rikosoikeudellisten seuraamusten piiriin saatettavaksi uudeksi synteettiseksi huumausaineeksi

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen,

ottaa huomioon yhteisen toiminnan 97/396/YOS 16 päivältä kesäkuuta 1997, jonka neuvosto on hyväksynyt Euroopan unionista tehdyn sopimuksen K.3 artiklan perusteella, uusia synteettisiä huumausaineita koskevasta tiedonvaihdosta, riskien arvioinnista ja valvonnasta [1], ja erityisesti sen 5 artiklan 1 kohdan,

[1] EYVL L 167, 25.6.1997, s. 1.

ottaa huomioon komission aloitteen,

sekä katsoo seuraavaa:

1. Euroopan huumausaineiden ja niiden väärinkäytön seurantakeskus (EMCDDA) laati tiedekomiteansa koolle kutsumassa kokouksessa yhteisen toiminnan 97/396/YOS 4 artiklan 3 kohdan mukaisesti kertomuksen PMMA:n (para-metoksimetyyliamfetamiini tai N-metyyli-1-(4-metoksifenyyli)-2-aminopropaani) riskien arvioinnista.

2. Nykyisin PMMA:ta valvotaan neljässä jäsenvaltiossa huumausaineita koskevan kansallisen lainsäädännön nojalla.

3. PMMA:ta ei toistaiseksi ole merkitty psykotrooppisista aineista vuonna 1971 tehdyn Yhdistyneiden Kansakuntien yleissopimuksen luetteloihin. PMMA on terveysriski käyttäjille ja siitä voi muodostua uhka kansanterveydelle. PMMA on hyvin PMA:n kaltainen amfetamiinijohdannainen. PMA sisältyy vuonna 1971 tehdyn YK:n yleissopimuksen ensimmäiseen luetteloon. PMMA:sta ei ole hyötyä sairauksien hoidossa.

4. Euroopan unionissa PMMA:ta on aina nautittu yhdessä PMA:n kanssa tableteissa, joita nautitaan 'ekstaasina' (MDMA). PMMA:lle tai PMA:lle ei ole muotoutunut selkeästi omia markkinoita.

5. PMMA on ollut osallisena PMA:n kanssa kolmessa Euroopan unionin alueella sattuneessa kuolemantapauksessa. Eläinkokeet osoittavat, että aktiivista käyttäytymistä lisäävän ja kuolemaan johtavan PMMA-annoksen ero on hyvin pieni, minkä vuoksi akuutin toksisuuden riski on suuri. PMMA näyttää olevan yhtä toksinen kuin PMA ja MDMA.

6. PMMA:ta on myyty ja levitetty neljässä jäsenvaltiossa ja näistä kolmessa on tietoa järjestäytyneen rikollisuuden osuudesta PMMA:n/PMA:n myynnissä. Yhteensä 18 870 PMMA:ta sisältävää tablettia on takavarikoitu 29 tapauksessa. PMMA:ta ei tuoteta suuria määriä Euroopan unionissa. Aineita on takavarikoitu kahdessa laboratoriossa Itä-Euroopassa ja tuotannon uskotaan jatkuvan siellä edelleen.

7. PMMA olisi saatettava jäsenvaltioissa niiden valvontatoimenpiteiden ja rikosoikeudellisten seuraamusten piiriin, joista määrätään psykotrooppisista aineista vuonna 1971 tehdyssä Yhdistyneiden Kansakuntien yleissopimuksessa määrättyjen, yleissopimuksen I tai II luettelossa mainittuja aineita koskevien velvoitteiden mukaisessa jäsenvaltioiden kansallisessa lainsäädännössä,

ON PÄÄTTÄNYT SEURAAVAA:

1 artikla

Jäsenvaltioiden on toteutettava kansallisen lainsäädäntönsä mukaiset tarvittavat toimenpiteet PMMA:n (para-metoksimetyyliamfetamiini tai N-metyyli-1-(4-metoksifenyyli)-2-aminopropaani) saattamiseksi niiden valvontatoimenpiteiden ja rikosoikeudellisten seuraamusten piiriin, joista säädetään psykotrooppisista aineista vuonna 1971 tehdyssä Yhdistyneiden Kansakuntien yleissopimuksessa määrättyjen, yleissopimuksen ensimmäisessä tai toisessa luettelossa mainittuja aineita koskevien velvoitteiden mukaisessa jäsenvaltioiden kansallisessa lainsäädännössä.

2 artikla

Jäsenvaltioiden on yhteisen toiminnan 97/396/YOS 5 artiklan 1 kohdan kolmannen alakohdan mukaisesti toteutettava 1 artiklassa tarkoitetut toimenpiteet kolmen kuukauden kuluessa tämän päätöksen voimaantulosta. Jäsenvaltioiden on ilmoitettava neuvoston pääsihteeristölle ja komissiolle toteuttamistaan toimenpiteistä kuuden kuukauden kuluessa tämän päätöksen voimaantulosta.

3 artikla

Tämä päätös tulee voimaan julkaisemista seuraavana päivänä.

Tehty Brysselissä

Neuvoston puolesta

Puheenjohtaja